Ինչպես գրել ենք նախկինում, օգոստոսի 13-ին կառավարությունը որոշել էր համալիրը ՊՆ-ից վերցնելու եւ 30 մլն դոլարով օտարելու մասին: Գնորդը «ՆՏԱԱ ինվեստմենտ գրուպ» ՍՊԸ-ն էր, որը հիմնադրվել էր այդ որոշումից օրեր առաջ՝ հուլիսի 20-ին: Հիմնադիրը Արմեն Զավենի Գեւորգյանն էր, որի մասին «Հետքը» նախկինում նույնպես գրել է: Սակայն ՊՆ-ի եւ այս ՍՊԸ-ի միջեւ պայմանագրի օրը՝ սեպտեմբերի 1-ին, իրավաբանական անձանց պետռեգիստրում ՍՊԸ-ի 100 տոկոսի փայատեր էր գրանցվել ամերիկահայ Վահագ Դինո Ավադիսյանը: Վերջինս ներգրավված է եղել տարբեր բիզնես-նախագծերում. մասնավոր ներդրողների կողմից կառուցապատման նախագծերի ֆինանսավորում, անշարժ գույքի առքուվաճառք, շոու-բիզնես: Սակայն Ավադիսյանի անունը պարբերաբար շրջանառվել է ֆինանսական խարդախությունների համատեքստում, իսկ նրա գործողություններից տուժած ներկայացող մարդկանց թիվը դժվար է հաշվել (նրանցից ոմանք անմիջապես արձագանքեցին «Հետքի» հրապարակմանը՝ թողնելով մեկնաբանություններ), չնայած հենց Ավադիսյանն է բողոքել, թե իրեն գող, խարդախ ու սուտասան են անվանել: